На основу члана 79. став 2. Закона о јавним предузећима („Сл. гласник РС“ бр. 15/2016) и члана 74. Одлуке о усклађивању пословања Јавног комуналног предузећа „Водовод“ са Законом о јавним предузећима („Сл. лист Града Ужице“ бр. 25/2016) Надзорни одбор Јавног комуналног предузећа „Водовод“ Ужице, на седници одржаној дана 21. 11. 2016. године, донео је

**С Т А Т У Т**

**ЈАВНОГ КОМУНАЛНОГ ПРЕДУЗЕЋА**

**„ВОДОВОД“ УЖИЦЕ**

**I ОПШТЕ ОДРЕБЕ**

**Члан 1.**

 Јавно комунално предузеће „Водовод“ Ужице је правно лице које је основала Скупштина општине Титово Ужице, решењем о оснивању Јавног комуналног предузећа „Водовод“ („Службени лист општине Титово Ужице“, број 12/89), уписано у регистар привредних субјеката код Агенције за привредне регистре бр. БД 26022/2005, матични број: 07258160, ПИБ: 100600220 (у даљем тексту: Предузеће).

**Оснивач**

**Члан 2.**

Оснивач предузећа је Град Ужице, ул. Димитрија Туцовића број 52, матични број 07157983, чија права остварује Скупштина града Ужица (у даљем тексту: Оснивач).

**Предмет статута**

**Члан 3.**

 Овим статутом се уређују питања од значаја за рад и пословање Предузећа, а нарочито:

 - пословно име, седиште и обележја Предузећа,

 - делатност Предузећа,

 - основни капитал и имовина,

 - права и обавезе Предузећа и Oснивача,

 - пословање, утврђивање и расподела добити и покриће губитака,

 - органи предузећа,

 - општи акти предузећа и

 - друга питања од значаја за обављање делатности за које је основано предузеће.

**Циљеви оснивања**

**Члан 4.**

 Предузеће је основано ради обезбеђивања трајног обављања делатности од општег интереса и радовног задовољавања потреба корисника производа и услуга, а посебно:

* ради обезбеђивања трајног снабдевања водом за пиће и
* пречишћавања и одвођења атмосферских и отпадних вода.

**Упис предузећа у регистар**

**Члан 5.**

 Предузеће се за обављање своје делатности од општег интереса уписује у регистар у складу са законом којим се уређује правни положај привредних друштава и поступак регистрације, у складу са законом.

**Правни статус, одговорност за обавезе,**

**заступање и представљање предузећа**

**Члан 6.**

 Предузеће је правно лице са правима, обавезама и одговорностима утврђеним законом.

 Предузеће у правном промету са трећим лицима има сва овлашћења и наступа у своје име и за свој рачун.

**Члан 7.**

 Предузеће за своје обавезе одговара целокупном својом имовином.

 Оснивач не одговара за обавезе Предузећа, осим у случајевима предвиђеним законом.

**Члан 8.**

 Предузеће заступа и представља директор.

 Директор је овлашћен да у име Предузећа закључује све уговоре и врши друге правне послове и заступа Предузеће пред судовима и другим органима.

**Члан 9.**

 Овлашћење за заступање предузећа пред судовима и другим органима, директор може пуномоћјем пренети на друго лице.

 Пуномоћје се даје у писаној форми.

 Пуномоћник може предузимати само оне правне радње које су у оквиру датог понумоћја.

**II ПОСЛОВНО ИМЕ И СЕДИШТЕ И ОБЕЛЕЖЈА ПРЕДУЗЕЋА**

**Пословно име и седиште**

**Члан 10.**

 Предузеће послује под пословним именом: Јавно комунално предузеће „Водовод“ Ужице.

 Скраћено пословно име је ЈКП „Водовод“ Ужице.

 Одлуку о промени пословног имена доноси Надзорни одбор Предузећа, уз сагласност Оснивача.

**Члан 11.**

 Седиште Предузећа је у Ужицу, Хероја Луна бб.

 Одлуку о промени седишта Предузећа доноси Надзорни одбор, уз сагласност Оснивача.

**Печат, штамбиљ и знак Предузећа**

**Члан 12.**

 Предузеће има свој печат и штамбиљ са исписаним текстом на српском језику и ћириличним писмом.

 Печат Предузећа је округлог облика у коме је уписано: ЈАВНО КОМУНАЛНО ПРЕДУЗЕЋЕ „ВОДОВОД“ Ужице.

 Штамбиљ предузећа је правоуганог облика и садржи пуно пословно име, седиште предузећа и место за датум и број.

 Предузеће може имати више печата који морају бити означени римским бројевима.

 Број печата и штамбиља, величину, начин употребе, чување, руковање и уништавање утврђује директор предузећа посебном одлуком.

 Предузеће има свој знак који садржи назив и седиште предузећа и симбол бране у Врутцима.

 Знак предузећа одређује и мења Надзорни одбор предузећа.

**Дан предузећа**

**Члан 13.**

 Дан предузећа је двадесетчетврти октобар.

 Одлуку о промени дана предузећа доноси Надзорни одбор Предузећа.

**III ДEЛАТНОСТ ПРЕДУЗЕЋА**

**Члан 14.**

 Претежна делатност предузећа је:

 - 36.00 сакупљање, пречишћавање и дистрибуција воде.

 Осим наведене претежне делатности, предузеће ће се бавити и другим делатностима, у складу са одлуком Оснивача, као што су:

* 37.00 Уклањање отпадних вода,
* 38.32 Поновна употреба разврстаних материјала,
* 39.00 Санација, рекултивација и друге услуге у области управљања отпадом,
* 42.21 Изградња цевовода,
* 42.91 Изградња хидротехничких објеката,
* 43.22 Постављање водоводних, канализационих, грејних и кли-матизационих система,
* 70.10 Управљање економским субјектом,
* 70.22 Консултантске активности у вези с пословањем и осталим управљањем,
* 71.12 Инжењерске делатности и техничко саветовање,
* 71.20 Техничко испитивање и анализе,
* 46.76 Трговина на велико и мало осталим полупроизводима,
* 46.77 Трговина на велико отпацима и остацима,
* 49.41 Друмски превоз терета,
* 52.10 Складиштење,
* 33.13 Поправка електронске и оптичке опреме,

- поправка и одржавање мерних инструмената

* 35.11 Производња електричне енергије.

Предузеће може без уписа у регистар да врши и друге делатности које служе обављању претежне делатности, уколико за те делатности испуњава услове предвиђене законом.

 О промени делатности Предузећа, као и о обављању других делатности које служе обављању претежне делатности, одлучује Надзорни одбор, уз сагласност Оснивача, у складу са законом.

**Оснивачка права и улагање капитала Предузећа**

**Члан 15.**

Предузеће може, уз претходну сагласност оснивача, основати друштво капитала за обављање делатности од општег интереса из члана 2. ове Одлуке, као и друштво капитала за обављање делатности која није делатност од општег интереса, у складу са Законом о привредним друштвима.

Предузеће може улагати капитал у већ основана друштва капитала, уз претходну сагласност оснивача.

 На одлуку Надзорног одбора из става 1. и 2. овог члана сагласност даје Скупштина града.

**IV ОСНОВНИ КАПИТАЛ И ИМОВИНА ПРЕДУЗЕЋА**

**Основни капитал**

**Члан 16.**

Основни капитал Предузећа чине новчана средства у укупном износу од 1.000,00 динара.

Основни капитал из става 1. овог члана је удео Оснивача, као јединог члана са 100% учешћа у основном капиталу Предузећа.

Износ основног капитала из става 1. овог члана уписан је у одговарајући регистар Агенције за привредне регистре и представља уписани капитал Предузећа.

Усклађивање основног капитала Предузећа врши се у складу са законом.

Вредност неновчаног улога оснивача утврђује се на основу процене извршене на начин прописан законом којим се уређује правни положај привредних друштава.

**Имовина Предузећа**

**Члан 17.**

 Имовину Предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину Предузећа у складу са законом, укључујући и право коришћења на стварима у јавној својини.

 Стварима у јавној својини које је Оснивач уложио у Предузеће преносом права коришћења, без преноса права својине, Предузеће не може да располаже, нити да их даље уступа на коришћење, без сагласности Оснивача.

 Предузеће управља и располаже својом имовином у складу са законом, оснивачким актом и Статутом.

**Повећање и смањење оснивачког капитала**

**Члан 18.**

 О повећању или смањењу основног капитала Предузећа одлучује Скупштина града Ужица, као оснивач у складу са законом.

**Извори средстава**

**Члан 19.**

 Предузеће, у обављању својих делатности, стиче и прибавља средства из следећих извора:

1) продајом производа и услуга,

2) из кредита,

3) из донација и поклона,

4) из буџета Оснивача

5) из буџета Републике Србије и

6) из осталих извора, у складу са законом.

**V ПРАВА И ОБАВЕЗЕ ПРЕДУЗЕЋА И ОСНИВАЧА**

**Права Oснивача**

**Члан 20.**

 По основу учешћа у основном капиталу Предузећа, Град Ужице, као Оснивач има следећа права:

 - право управљања Предузећем ''Водовод'' на начин утврђен Статутом Предузећа;

 - право на учешће у расподели добити Предузећа;

 - право да буду информисани о пословању Предузећа;

 - право да учествују у расподели ликвидационе или стечајне масе, након престанка рада Предузећа стечајем или ликвидацијом, а по измирењу обавеза и

 - друга права у складу са законом.

**Обезбеђење општег интереса**

**Члан 21.**

 Ради обезбеђења општег интереса у делатности за коју је Предузеће основано, Оснивач, односно, Скупштина града Ужица даје сагласност на:

 - Статут Предузећа,

 - давање гаранција, авала, јемства, залога и других средстава обезбеђења за послове који нису из оквира делатности од општег интереса;

 - располагање средствима у јавној својини која су пренета у својину Предузећа, веће вредности, која је у непосредној функцији обављања делатности од општег интереса;

 - улагања капитала;

 - статусне промене;

 - акт о процени вредности капитала и исказивању тог капитала у акцијама, као и на програм и одлуку о својинској трансформацији и

 - друге одлуке којима се уређује обављање делатности од општег интереса у складу са законом и оснивачким актом.

**Члан 22.**

 Градско веће града Ужица даје сагласност на:

 - промену цене производа и услуга, односно тарифе Предузећа у складу са годишњим програмом пословања,

 - акт о унутрашњој организацији и систематизацији радних места,

 - претходну сагласност на пријем нових радника.

**Континуирано и квалитетно пружање услуга**

**Члан 23.**

 Предузеће је дужно да делатност од општег интереса за коју је основано обавља на начин којим се обезбеђује редовно, континуирано и квалитетно пружање услуга крајњим корисницима.

**Несметано функционисање постројења и опрема**

**Члан 24.**

 Предузеће је дужно да предузима мере и активности за редовно одржавање и несметано функционисање постројења и других објеката неопходних за обављање своје делатности, у складу са законима и другим прописима којима се уређују услови обављања делатности од општег интереса због којих је основано.

**Поремећај у пословању**

**Члан 25.**

 У случају поремећаја у пословању Предузећа Скупштина града Ужица предузеће мере којим ће обезбедити услове за несметан рад и пословање предузећа у обављању делатности од општег интереса, у складу са законом, а нарочито:

 - разрешење Надзорног одбора и директора,

 - ограничење у погледу права располагања појединим средствима у јавној својини и

 - друге мере одређене законом којим се уређују услови и начин обављања делатности од општег интереса и оснивачким актом.

**Члан 26.**

 У случају поремећаја у пословању Предузећа, Градско веће града Ужица предузеће мере којима ће обезбедити услове за несметан рад и пословање Предузећа у обављању делатности од општег интереса, у складу са законом, а нарочито промену унутрашње организације Предузећа.

**VI ПОСЛОВАЊЕ, УТВРЂИВАЊЕ И РАСПОРЕЂИВАЊЕ ДОБИТИ И ПОКРИЋЕ ГУБИТКА**

**Пословање под тржишним условима**

**Члан 27.**

 Предузеће послује по тржишним условима, ради стицања добити, у складу са законом.

**Унапређење рада и развоја Предузећа**

**Члан 28.**

 Унапређење рада и развоја Предузећа заснива се на дугорочном и средњорочном плану рада и развоја.

 Плановима из става 1. овог члана, утврђују се пословна политика и развој Предузећа, одређују се непосредни задаци и утврђују средства и мере за њихово извршавање.

 Планови и програми рада Предузећа морају се заснивати на законима којима се уређују одређени односи у делатностима којима се бави Предузеће.

**Планови и програми**

**Члан 29.**

 Планови и програми Предузећа су:

 - годишњи програм пословања,

- средњорочни план пословне стратегије и развоја Предузећа,

 - дугорочни план пословне стратегије и развоја Предузећа,

- финансијски планови и

- други планови и програми (посебни програми за коришћење субвенције, гаранције или других средстава).

 Планови и програми Предузећа из става 1. алинеја 1, 2, 3. и 4. овог члана, достављају се Скупштини града најкасније до 1. децембра текуће године за наредну годину.

 Планови и програми се сматрају донетим када на њих сагласност да Скупштина града Ужица.

**Члан 30.**

 Годишњи, односно трогодишњи програм пословања Предузећа садржи, нарочито:

 1) планиране изворе прихода и позиције расхода по наменама;

 2) планиране набавке;

 3) план инвестиција;

 4) планирани начин расподеле добити, односно планирани начин покрића губитка;

 5) елементе за целовито сагледавање цена производа и услуга;

 6) план зарада и запошљавања;

 7) критеријуме за коришћење средстава за помоћ, спортске активности, пропаганду и репрезентацију.

 Измене и допуне годишњег, односно трогодишњег програма пословања могу се вршити искључиво из стратешких и државних интереса или уколико се битно промене околности у којима Предузеће послује.

**Члан 31.**

 Ако Надзорни одбор Предузећа до почетка календарске године не донесе годишњи, односно трогодишњи програм пословања, до доношења тог програма зараде запосленима се обрачунавају и исплаћују на начин и под условима утврђеним годишњим, односно трогодишњим програмом пословања за претходну годину.

**Члан 32.**

 Предузеће је дужно да Градском већу доставља тромесечне извештаје о реализацији годишњег, односно трогодишњег програма пословања.

 Извештај из става 1. овог члана доставља се у року од 30 дана од дана истека тромесечја.

**Начела за одређивање цене услуга**

**Члан 33.**

 Елементи за одређивање цена производа и услуга Предузећа уређују се посебном Одлуком, коју доноси Надзорни одбор, уз сагласност Оснивача, у складу са законом.

**Члан 34.**

 Елементи за одређивање цена производа и услуга Предузећа су:

 1) пословни расходи исказани у пословним књигама и финансијским извештајима,

 2) расходи за изградњу и реконструкцију објеката комуналне инфраструктуре и набавку опреме, према усвојеним програмима и плановима вршиоца комуналне делатности на које је Скупштина града Ужица дала сагласност и

 3) добит вршиоца комуналне делатности.

 Средства која су намењена за финансирање обнове и изградње објеката комуналне инфраструктуре исказују се посебно и могу се употребити само за те намене.

**Усвајање захтева за измену цена**

**Члан 35.**

 Предузеће је обавезно да цену производа и услуга укључи у свој годишњи програм пословања, у складу са чланом 29. Статута.

 Сагласност на повећање цене комуналних услуга у току године даје Градско веће, на основу детаљно образложеног захтева за одобрење измене цена комуналних услуга у складу са усвојеним годишњим програмом пословања.

 Захтев за одобрење измене цена које су веће од цена усвојених годишњим програмом пословања, доставља се Скупштини града Ужица на сагласност са изменама годишњег програма.

 Цене производа и услуга које се односе, на тржишно пословање изузимају се из става 1. 2. и 3. овог члана.

**Расподела добити**

**Члан 36.**

Предузеће је дужно да део остварене добити уплати у буџет града, по завршном рачуну за претходну годину.

Висина и рок за уплату добити из става 1. овог члана утврђује се у складу са законом и Одлуком о буџету града за наредну годину.

**Пружање услуга корисницима са територије других општина**

**Члан 37.**

 У обављању своје претежне делатности, Предузеће своје производе и услуге може испоручивати, односно пружати и корисницима са територије других општина и градова, под условом да се ни на који начин не угрожава редовно, континуирано и квалитетно снабдевање крајњих корисника са територије града Ужица.

 Испоруку производа и пружање услуга из става 1. овог члана Предузеће обавља у складу са посебно закљученим уговорима.

**Услови и начин задужења Предузећа**

**Члан 38.**

Предузеће се може задужити узимањем кредита, односно зајма за финансирање текуће ликвидности и финансирање инвестиционих пројеката.

 Предузеће је дужно да за задуживање узимањем кредита, односно зајма за финансирање инвестиционих пројеката, претходно прибави сагласност Скупштине града Ужица.

 Предузеће је дужно да за задуживање узимањем кредита, односно зајма за финансирање текуће ликвидности, претходно прибави сагласност Градског већа.

 Поступак задужења проводи се у складу са законом којим се уређује поступак јавних набавки.

**VII ОРГАНИ ПРЕДУЗЕЋА**

**Члан 39.**

 Органи Предузећа су:

 1) Надзорни одбор и

 2) Директор

**VII 1. НАДЗОРНИ ОДБОР**

**Састав Надзорног одбора**

**Члан 40.**

 Надзорни одбор Предузећа има три члана, од којих је један председник.

 Председника и чланове надзорног одбора Предузећа, од којих је један члан из реда запослених, именује Скупштина града, на период од четири године, под условима, на начин и по поступку утврђеним законом, статутом града и оснивачким актом.

 Члан Надзорног одбора из реда запослених у Предузећу, именује се на предлог репрезентативних организација синдиката. Уколико нема договора и заједничког предлога, члан се именује на предлог организације синдиката која има већи број чланова.

 Надзорни одбор, директор и извршни директор не могу предлагати представника запослених у надзорном одбору.

**Услови за чланове Надзорног одбора**

**Члан 41.**

За председника и члана надзорног одбора Предузећа именује се лице које испуњава следеће услове:

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има најмање три године радног искуства на пословима који су повезани са пословима Предузећа;

 5) да познаје област корпоративног управљања или област финансија;

 6) да није осуђивано на казну затвора од најмање шест месеци;

 7) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Председник и чланови надзорног одбора дужни су да се додатно стручно усавршавају у области корпоративног управљања, у складу са Програмом за додатно стручно усавршавање који утврђује Влада.

**Члан 42.**

 Представник запослених у надзорном одбору мора испуњавати услове из члана 41. Статута, као и додатна два услова:

 1) да није био ангажован у вршењу ревизије финансијских извештаја предузећа у последњих пет година и

 2) да није члан политичке странке.

**Престанак мандата чланова Надзорног одбора**

**Члан 43.**

 Мандат председнику и члановима Надзорног одбора престаје истеком периода на који су именовани, оставком или разрешењем.

 Председник и чланови Надзорног одбора разрешавају се пре истека периода на који су именовани, уколико:

 1) Предузеће не достави годишњи, односно трогодишњи програм пословања у роковима прописаним законом;

 2) Надзорни одбор пропусти да предузме неопходне мере пред надлежним органима у случају постојања основане сумње да одговорно лице Предузећа делује на штету Предузећа несавесним понашањем или на други начин;

 3) се утврди да делује на штету Предузећа несавесним понашањем или на други начин и

 4) у току трајања мандата буде осуђен на условну или безусловну казну затвора.

 Председник и чланови Надзорног одбора којима је престао мандат, дужни су да врше своје дужности до именовања новог надзорног одбора, односно именовања новог председника или члана надзорног одбора, а најдуже шест месеци.

**Надлежност Надзорног одбора**

**Члан 44.**

 Надзорни одбор:

 1) доноси дугорочни и средњорочни план пословне стратегије и развоја и одговоран је за њихово спровођење;

 2) доноси годишњи, односно трогодишњи програм пословања Предузећа, усклађен са дугорочним и средњорочним планом пословне стратегије и развоја из тачке 1) овог члана;

 3) усваја извештај о степену реализације годишњег, односно трогодишњег програма пословања;

 4) усваја тромесечни извештај о степену усклађености планираних и реализованих активности;

 5) усваја финансијске извештаје;

 6) доноси Статут Предузећа;

 7) надзире рад директора;

 8) успоставља, одобрава и прати рачуноводство, унутрашњу контролу, финансијске извештаје и политику управљања ризицима;

 9) доноси одлуку о расподели добити Предузећа, односно начину покрића губитка;

 10) доноси инвестиционе програме и критеријуме за инвестициона улагања;

 11) даје сагласност директору за предузимање послова или радњи у складу са Законом, Статутом и одлуком оснивача;

 12) доноси одлуку о давању или одузимању прокуре;

 13) закључује уговор о раду са директором, у складу са законом којим се уређују радни односи;

 14) доноси одлуку о располагању средствима у јавној својини која су пренета у својину Предузећа, велике вредности, која је у непосредној функцији обављања делатности од општег интереса, утврђених оснивачким актом;

 15) доноси одлуку о висини цена услуга;

 16) одлучује о улагању капитала Предузећа;

 17) одлучује о статусним променама Предузећа;

 18) одлучује о оснивању зависних друштава капитала;

 19) одлучује о смањењу и повећању капитала Предузећа;

 20) одлучује о издавању, продаји и куповини удела, као и продаји удела у Предузећу или куповини удела или акција у другом предузећу, односно привредном друштву;

 21) доноси акт о исплати стимулације директора и извршног директора;

 22) доноси одлуку о давању гаранција, авала, јемстава, залога и других средстава обезбеђења, а уколико се ради о пословима који нису из оквира делатности од општег интереса, одлуку доноси уз сагласност оснивача;

 23) доноси акт о процени вредности капитала и исказивању капитала;

 24) доноси план и програм одбране у складу са законом;

 25) доноси одлуку о задуживању узимањем кредита, односно зајма за финансирање инвестиционих пројеката;

 26) доноси одлуку о задуживању узимањем кредита, односно зајма за финансирање текуће ликвидности;

 27) доноси инвестиционе одлуке;

 28) доноси програм решавања вишка запослених;

 29) усваја годишњи извештај о попису средстава, потраживања и обавеза;

 30) доноси одлуке о приговорима и захтевима корисника услуга када је за то надлежан;

 31) доноси одлуку о промени пословног имена, седишта и делатности Предузећа уз сагласност Оснивача;

 32) доноси Правилник о раду;

 33) доноси општа акта Предузећа за која законом или Статутом није утврђена надлежност другог органа и

 34) врши друге послове у складу са законом и Статутом.

 Одлуке из става 1. тач. 1), 2), 6), 9), 14), 15), 19) и 20) овог члана Надзорни одбор доноси уз сагласност Скупштине града.

 Одлуке из става 1. тач. 16), 17), 18) и 25) овог члана Надзорни одбор доноси уз претходну сагласност Скупштине града.

 Одлуке из става 1. тач. 21) и 26) овог члана Надзорни одбор доноси уз претходну сагласност Градског већа.

**Члан 45.**

 Надзорни одбор одлучује већином гласова својих чланова.

 Надзорни одбор не може пренети право на одлучивање о питањима из свог делокруга на директора или другог запосленог у Предузећу.

**Члан 46.**

Председник и чланови Надзорног одбора Предузећа имају право на одговарајућу накнаду за рад у надзорном одбору.

 Висина накнаде из става 1. овог члана, утврђује се у складу са подзаконским актима.

**VII 2. ДИРЕКТОР**

**Члан 47.**

 Директора предузећа именује Скупштина града Ужица на период од 4 (четири) године, а на основу спроведеног јавног конкурса.

 Директор заснива радни однос на одређено време.

Директор је функционер који обавља јавну функцију.

 Директор не може имати заменика.

**Надлежности директора**

**Члан 48.**

Директор Предузећа**:**

 1) представља и заступа Предузеће;

 2) организује и руководи процесом рада;

 3) води пословање Предузећа;

 4) одговара за законитост рада Предузећа, за реализацију одлука и других аката Скупштине града, градоначелника и Градског већа;

 5) предлаже дугорочни и средњорочни план пословне стратегије и развоја Предузећа и одговоран је за њихово спровођење;

 6) предлаже годишњи, односно трогодишњи програм пословања Предузећа и одговоран је за његово спровођење;

 7) предлаже финансијске извештаје;

 8) предлаже доношење посебног програма коришћења средстава из буџета града (субвенције, гаранције или коришћење других средстава);

 9) извршава одлуке Надзорног одбора;

 10) бира извршне директоре;

 11) бира представнике Предузећа у скупштини друштва капитала чији је једини власник Предузеће, по претходно прибављеној сагласности Градског већа);

 12) закључује уговоре о раду са извршним директорима, у складу са законом којим се уређују радни односи;

 13) доноси акт о систематизацији;

 14) предлаже Надзорном одбору доношење акта о исплати стимулације извршним директорима;

 15) предлаже Надзорном одбору доношење одлука и других аката из делокруга директора;

 16) одлучује о појединачним правима, обавезама и одговорностима запослених у складу са законом, колективним уговором и Статутом Предузећа;

 17) доноси план набавки за текућу годину;

 18) самостално одлучује и располаже новчаним средствима до износа утврђеног одлуком Надзорног одбора;

 19) сачињава и потписује пречишћен текст сваког општег акта после његове измене;

 20) доноси одлуке у поступцима јавних набавки и набавки на које се не примењује закон о јавним набавкама и

 21) врши друге послове одређене законом, оснивачким актом и Статутом Предузећа.

**Услови за избор директора**

**Члан 49.**

 За директора Предузећа може бити именовано лице које испуњава следеће услове:

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има најмање три године радног искуства на пословима који су повезани са пословима Предузећа;

 5) да познаје област корпоративног управљања;

 6) да има радно искуство у организовању рада и вођењу послова;

 7) да није члан органа политичке странке, односно да му је одређено мировање у вршењу функције у органу политичке странке;

 8) да није осуђивано на казну затвора од најмање шест месеци;

 9) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

**Извршни директор**

**Члан 50.**

 Директор може бирати извршне директоре за вођење послова из одређених области од значаја за успешно функционисање Предузећа.

 Извршни директор за свој рад одговара директору.

 Извршни директор обавља послове у оквиру овлашћења које му је одредио директор, у складу са овим Статутом.

 Извршни директор не може имати заменика.

 Извршни директор мора бити у радном односу у Предузећу.

 Предузеће има два извршна директора.

**Члан 51.**

 За извршног директора Предузећа бира се лице које испуњава услове:

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има радно искуство у организовању рада и вођењу послова;

 5) да није осуђивано на казну затвора од најмање шест месеци;

 6) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Поред услова из става 1. овог члана, лице које се бира за извршног директора мора имати три године радног искуства на пословима за које ће бити задужен у јавном предузећу.

**Зарада директора**

**Члан 52.**

Директор и извршни директор имају право на зараду, а могу имати и право на стимулацију, у складу са подзаконским актом.

 Одлуку о висини зараде и исплати стимулације директора и извршног директора доноси Надзорни одбор Предузећа, уз сагласност Градског већа**.**

 Одлука о исплати стимулације извршног директора доноси се на предлог директора.

**Мандат директора**

**Члан 53.**

 Директор Предузећа се именује након спроведеног јавног конкурса.

 Јавни конкурс спроводи комисија за спровођење конкурса за избор директора коју образује Скупштина града.

Мандат директора престаје истеком периода на који је именован, оставком или разрешењем.

 Поступак за именовање директора покреће се шест месеци пре истека периода на који је именован, односно у року од 30 дана од дана подношења оставке или разрешења.

**Оставка директора**

**Члан 54.**

 Оставка се у писаној форми подноси Скупштини града.

**Разрешење**

**Члан 55.**

 Предлог за разрешење директора Предузећа подноси Градско веће.

 Предлог из става 1. овог члана може поднети и Надзорни одбор Предузећа, преко Градског већа.

 Предлог за разрешење мора бити образложен, са прецизно наведеним разлозима због којих се предлаже разрешење и доставља се директору који има право да се у року од 20 дана изјасни о разлозима због којих се предлаже разрешење.

 Пошто директору пружи прилику да се изјасни о постојању разлога за разрешење и утврди потребне чињенице, Градско веће, предлаже Скупштини града доношење одговарајућег решења.

 Против решења о разрешењу жалба није допуштена, али се може водити управни спор.

**Члан 56.**

 Оснивач разрешава директора пре истека периода на који је именован уколико:

 1) у току трајања мандата престане да испуњава услове за директора Предузећа из члана 49. овог Статута;

 2) Предузеће не достави годишњи, односно трогодишњи програм пословања у роковима прописаним чланом 59. Закона о јавним предузећима;

 3) се утврди да је, због нестручног, несавесног обављања дужности и поступања супротног пажњи доброг привредника и пропуста у доношењу и извршавању одлука и организовању послова у Предузећу, дошло до знатног одступања од остваривања основног циља пословања Предузећа, односно од плана пословања Предузећа;

 4) се утврди да делује на штету Предузећа кршењем директорских дужности, несавесним понашањем или на други начин;

 5) извештај овлашћеног ревизора на годишњи финансијски извештај буде негативан;

 6) у току трајања мандата буде правноснажно осуђен на условну или безусловну казну затвора и

 7) у другим случајевима прописаним законом.

**Члан 57.**

 Оснивач може разрешити директора пре истека периода на који је именован уколико:

 1) Предузеће не достави тромесечни извештај у року прописаном чланом 63. Закона о јавним предузећима;

 2) Предузеће не испуни планиране активности из годишњег, односно трогодишњег програма пословања;

 3) Предузеће утроши средства за одређене намене изнад висине утврђене програмом пословања за те намене, пре прибављања сагласности на измене и допуне годишњег, односно трогодишњег програма пословања;

 4) Предузеће не спроводи усвојен годишњи, односно трогодишњи програм пословања, у делу који се односи на зараде или запошљавање из члана 66. Закона;

 5) Предузеће врши исплату зарада без овере образаца из члана 66. Закона;

 6) не примени предлоге комисије за ревизију или не примени рачуноводствене стандарде у припреми финансијских извештаја;

 7) Предузеће не поступи по препорукама из извештаја овлашћеног ревизора;

 8) не извршава одлуке Надзорног одбора и

 9) у другим случајевима прописаним законом.

**Суспензија директора**

**Члан 58.**

 Уколико у току трајања мандата против директора буде потврђена оптужница, Скупштина града доноси решење о суспензији директора Предузећа.

 Суспензија траје док се поступак правноснажно не оконча.

**Вршилац дужности директора**

**Члан 59.**

Скупштина града може именовати вршиоца дужности директора до именовања директора Предузећа по спроведеном јавном конкурсу или у случају суспензије директора.

 Период обављања функције вршиоца дужности директора не може бити дужи од једне године.

 Исто лице не може бити два пута именовано за вршиоца дужности директора.

 Вршилац дужности директора мора испуњавати услове за именовање директора Предузећа из члана 49. овог Статута.

 Вршилац дужности има сва права, обавезе и овлашћења која има директор Предузећа.

 **VIII ОПШТИ АКТИ ПРЕДУЗЕЋА**

**Општи акти**

**Члан 60.**

 Општи акти Предузећа су Статут и други општи акти утврђени законом.

 Статут је основни општи акт Предузећа.

 Други општи акти Предузећа морају бити у сагласности са Статутом Предузећа.

 Појединични акти које доносе органи и овлашћени појединци у Предузећу морају бити у складу са општим актима Предузећа.

**Члан 61.**

 Општи акти се по њиховом доношењу објављују на огласној табли у седишту Предузећа и ступају на снагу осмог дана од дана објављивања односно у року одређеним општим актом.

 Општи акти на која сагласност даје Оснивач се објављују након прибављања ове сагласности.

 **IX ОСТАЛЕ ОДРЕДБЕ**

**Остваривање права на штрајк**

**Члан 62.**

 Штрајк је прекид рада који запослени организују ради заштите својих професионалних и економских интереса по основу рада.

 У Предузећу право на штрајк запослени остварују у складу са законом, колективним уговором и посебним актом оснивача.

 У случају штрајка радника Предузећа мора се обезбедити минимум процеса рада у обављању делатности од општег интереса.

 Минимум процеса рада посебном одлуком утврђује Оснивач, у складу са законом.

**Унутрашња организација**

**Члан 63.**

 Организациону структуру Предузећа као самосталне организације и економске и пословне целине чине сектори и службе.

 Организациони делови Предузећа немају својство правног лица.

**Члан 64.**

 Унутрашња организација успоставља се тако да најрационалније обезбеђује обављање свих послова из делатности Предузећа у свим његовим деловима и Предузећу као целини.

 Унутрашња организација Предузећа ближе се уређује Правилником о организацији и систематизацији послова у Предузећу.

**Радни односи**

**Члан 65.**

 Права, обавезе и одговорности запослених из радног односа уређују се уговором о раду са запосленим и колективним уговором, у складу са законом, општим и посебним колективним уговором и актима Оснивача.

**Безбедност и здравље запослених на раду**

**Члан 66.**

 Права, обавезе и одговорност у вези са безбедношћу и здрављем на раду остварују се у складу са законом и прописима донетим на основу закона, а ближе се уређују колективним уговором, општим актима Предузећа и уговором о раду.

**Сарадња са синдикатом**

**Члан 67.**

Надзорни одбор и директор предузећа, у складу са законом, овим статутом и другим општим актима, дужни су да организацију синдиката запослених обавештавају о свим питањима рада и пословања Предузећа и остваривања друштвено-економских и других права и дужности радника.

**Члан 68.**

 Предузеће, односно његови органи су дужни да организацији синдиката запослених омогући деловање у складу са њеном улогом и задацима.

**Члан 69.**

Предузеће обезбеђује организацији синдиката услове за њен рад и деловање у складу са одредбама појединачног колективног уговора.

**Заштита животне средине**

**Члан 70.**

 У обављању својих делатности орган Предузећа обезбеђује потребне услове за заштиту и унапређење животне средине, спречава узроке и отклања штетне последице које угрожавају природне и радом створене вредности човекове средине.

**Члан 71.**

 Предузеће у обављању својих делатности обезбеђује заштиту животне средине следећим мерама:

 1) применом и спровођењем прописа о заштити животне средине;

 2) одрживим коришћењем природних ресурса, добара и енергије;

 3) увођењем енергетских ефикаснијих технологија и коришћењем обновљивих природних ресурса;

 4) употребом производа, процеса, технологија и праксе који мање угрожавају животну средину;

 5) предузимањем мера превенције или отклањања последица угрожавања и штете по животну средину;

 6) вођењем евиденције на прописани начин о потрошњи сировина и енергије, испуштању загађујућих материја и енергије, класификацији, карактеристикама и количинама отпада, као и о другим подацима и њихово достављања надлежним органима;

 7) контролом активности и рада постројења који могу представљати ризик или проузроковати опасност по животну средину и здравље људи;

 8) другим мерама у складу са законом и прописима Оснивача.

**Јавност рада предузећа**

**Члан 72.**

 Предузеће дужно је да на својој интернет страници објави:

 1) радне биографије чланова Надзорног одбора, директора и извршних директора;

 2) организациону структуру;

 3) годишњи, односно трогодишњи програм пословања, као и све његове измене и допуне, односно извод из тог програма ако Предузеће има конкуренцију на тржишту;

 4) тромесечне извештаје о реализацији годишњег, односно трогодишњег програма пословања;

 5) годишњи финансијски извештај са мишљењем овлашћеног ревизора и

 6) друге информације од значаја за јавност.

**Доступност информација**

**Члан 73.**

 Доступност информација од јавног значаја Предузећа врши у складу са одредбама закона који регулише област слободног приступа информацијама од јавног значаја.

**Пословна тајна**

**Члан 74.**

 Пословну тајну представљају исправе и подаци чије би саопштавање неовлашћеном лицу било противно пословању предузећа и штетило би његовом пословном угледу и интересима.

 Запослени и органи у Предузећу дужни су да чувају као пословну тајну оне исправе и податке које директор или Надзорни одбор утврде као пословну тајну.

**Члан 75.**

 Достављање исправа и података који се сматрају пословном тајном, а које је Предузеће обавезно доставити или дати на увид другим органима на основу прописа или овлашћења које произилази из функције коју врше, не сматра се повредом чувања пословне тајне.

 Не сматра се повредом чувања пословне тајне достављање исправа и података који се морају саопштити Надзорном одбору или другом органу ако је њихово саопштавање у фунцији рада тог органа.

**X ПРЕЛАЗНЕ И ЗАВРШНЕ ОДРЕДБЕ**

**Члан 76.**

 Постојећи општи акти ускладиће се са одредбама овог Статута у року од 30 дана од дана ступања на снагу Статута.

**Члан 77.**

 Овај Статут ступа на снагу осмог дана од дана оглашавања на огласној табли Предузећа, а након добијања сагласности од стране Оснивача.

**Члан 78.**

 Ступањем на снагу овог Статута престају да важе одредбе Статута ЈКП „Водовод“ Ужице, број 01-841/5 од 14. 06. 2013. године.

Јавно комунално предузеће „Водовод“

Број: 01-3/90

21. 11. 2016. године

 У Ж И Ц Е

|  |  |  |
| --- | --- | --- |
|  |  | ПредседникНадзорног одбора |
|  |  |  |
|  |  | Дипл. инг. Миодраг Тановић |